**PREAMBUL**

Ministerul Educaţiei (ME) susține cercetarea ştiinţifică din instituţiile de învăţământ superior de stat pentru atingerea următoarelor obiective:

a) creşterea calităţii resursei umane specializate în cercetarea ştiinţifică din instituţiile de învăţământ superior, inclusiv implicarea studenţilor în cercetare;

b) dezvoltarea infrastructurii de cercetare-dezvoltare şi inovare, precum şi finanţarea activităţii de cercetare din cadrul instituţiilor de învăţământ superior de stat;

c) creşterea performanţei şi vizibilităţii cercetării româneşti în plan international (ORDIN Nr. 4067/2024 din 28 martie 2024 pentru aprobarea Metodologiei privind finanţarea cercetării ştiinţifice universitare din cadrul instituţiilor de învăţământ superior de stat în anul 2024, publicat în M.O. NR. 373 din 19 aprilie 2024).

În Planul Strategic 2024-2029, se prevede că în Universitatea „Valahia” din Târgoviște se va încuraja în mod constant îndeplinirea criteriilor specifice clasificării universității în clasamente naționale și internaționale, la fel ca și susținerea tuturor activităților științifice din universitate și implicit a echipelor de cercetare, respectiv a cadrelor didactice și de cercetare care au dovedit performanțe științifice corespunzătoare pentru promovarea unui Consorțiu CDI activ, flexibil, cu rezultate remarcabile cu impact pozitiv pentru dezvoltarea sustenabilă a societății bazate pe cunoaștere la nivel local și regional. Deoarece cercetarea științifică contribuie semnificativ la dezvoltarea instituțională, în Universitatea „Valahia” din Târgoviște sunt sprijinite activitățile de cercetare și este susținută performanța academică.

În cadrul competiției pentru susținerea cercetării din Universitatea „Valahia” din Târgoviște participă personalul didactic și/sau de cercetare titular, denumit în continuare „CERCETĂTOR”.

În acest context, Universitatea „Valahia” din Târgoviște organizează **Gala Cercetării Științifice din Universitatea „Valahia” din Târgoviște** în luna noiembrie a fiecărui an pentru susținerea cercetătorilor și a colaborărilor cu agenți economici, instituții, ONG, alte entități partenere implicate în proiecte CDI.

Prezentul regulament stabilește, în concordanță cu bugetul alocat cercetării și veniturile proprii disponibile, secțiunile de susținere a activității CERCETĂTORILOR Universității „Valahia” din Târgoviște, precum și a colaboratorilor (cadre didactice și de cercetare asociate, cadre didactice și de cercetare pensionate la limită de vârstă, firme și instituții, organizații neguvernamentale, etc.) care au contribuit la obținerea unor performanțe științifice notabile pentru creșterea prestigiului academic al universității și îmbunătățirea prezenței în rankingurile internaționale relevante.

Sunt reglementate și condițiile de atribuire a sprijinului corespunzător performanțelor academice în cercetarea științifică.

**CAPITOLUL 1. DISPOZIȚII GENERALE**

**Art. 1**

1.1 Conform Art. 105 din Carta Universitară, finanțarea cercetării științifice din Universitatea „Valahia” din Târgoviște se face potrivit prevederilor legislației specifice domeniului cercetării-dezvoltării. Ministerul de resort finanțează cercetarea științifică din universitate, în limita fondurilor alocate cu această destinație, pe baza unei metodologii aprobate prin ordin al ministrului educației. Universitatea ”Valahia” din Târgoviște poate finanța, cofinanța și/sau avansa fonduri din venituri proprii, pentru a susține implementarea proiectelor de cercetare, dezvoltare, inovare, resurse umane, mobilitate, dezvoltare instituțională, creație artistică, precum și pentru alte tipuri de proiecte, naționale, europene sau internaționale. Conform misiunii asumate de către Universitatea „Valahia” din Târgoviște și Planului Strategic 2024-2029, se promovează excelența în cercetare.

**1.2 Susținerea activității** **cercetătorilor** **este destinată celor mai merituoși membri ai comunității academice a Universităţii „Valahia” din Târgoviște**, respectiv membri titulari - cadre didactice şi de cercetare, angajați pe perioadă nedeterminată, pentru contribuțiile lor vizibile la nivel internațional în anul calendaristic precedent sau a altor perioade de timp relevante care au condus la creșterea prestigiului științific și la îndeplinirea misiunii Universității „Valahia” din Târgoviște. De asemenea, pot primi stimulente pentru susținerea cercetării în Universitatea „Valahia” din Târgoviște și cadre didactice și de cercetare asociate, pensionate la limită de vârstă, firme și instituții, organizații neguvernamentale etc.) care au contribuit la obținerea unor performanțe științifice notabile pentru creșterea vizibilității Universității „Valahia” din Târgoviște în rankingurile naționale și internaționale relevante, în concordanță cu bugetul alocat cercetării și veniturile proprii disponibile.

1.3 Participarea în cadrul competiției pentru susținerea cercetării din Universitatea „Valahia” din Târgoviște pentru secțiunile prevăzute la art. 2 și art. 4 al prezentului regulament, se realizează prin completarea unei cereri adresate Rectorului, cu precizarea secțiunii, conform calendarului din Anexa 1.

1.4 Stabilirea beneficiarilor secțiunilor pentru susținerea cercetării din Universitatea „Valahia” din Târgoviște se realizează pe baza analizei raportărilor interne transmise de către Facultăți, Centrele de cercetare recunoscute instituțional, IOSUD și DPPD, individual în formatul solicitat și cu respectarea termenelor stabilite, conform calendarului din Anexa 1.

**CAPITOLUL 2. SUSȚINEREA CERCETĂTORILOR ȘI CONDIȚIILE DE ATRIBUIRE CONFORM PERFORMANȚELOR ACADEMICE ÎN CERCETAREA ȘTIINȚIFICĂ**

**Art. 2**

2.1 a) Secțiunea *„****Proiectul CDI cu impact în societatea bazată pe cunoaștere****”* – se atribuiemembrilor echipei de cercetare din Universitatea „Valahia” din Târgoviște care au derulat în anul 2023 activități specifice în cadrul unui proiect finanțat în competiții naționale sau internaționale.

b) criteriul de departajare este:

*ICDI = (50% x Valoarea bugetului proiectului aferent universității în anul 2023 în lei)/100 + (30% x numărul articolelor indexate WoS anul 2023)\*1000 +(20% x numărul articolelor indexate SCOPUS în anul 2023)\*1000* (articolele SCOPUS vor fi considerate doar cele care nu apar concomitent și în Clarivate Analytics Web of Science); articolele eligibile sunt cele care prezintă rezultate din proiect și au fost incluse în raportul de cercetare pentru anul 2023.

c)În cadrul acestei secțiuni vor fi acordate 2 stimulente la nivelul universității pentru susținerea cercetării: unul pentru proiectele internaționale, iar al doilea pentru proiectele naționale.

2.2 a) Secțiunea *„****Centrul de cercetare al anului****”-* se atribuie un singur stimulent la nivelul universității, celui mai performant centru de cercetare recunoscut instituțional din cadrul Universității „Valahia” din Târgoviște pentru activitățile CDI desfășurate în anul 2023.

b) criteriul de departajare este:

*ICCA = (30% x Valoarea bugetului proiectului aferent universității în anul 2023 în lei din proiecte CDI în care membrii centrului au avut calitatea de director de proiect, responsabil instituție sau membru)/100 + (50% x numărul articolelor indexate WoS anul 2023 publicate de către membrii centrului de cercetare)\*1000 +(20% x numărul articolelor indexate SCOPUS în anul 2023 publicate de către membrii centrului de cercetare)\*1000* (articolele SCOPUS vor fi considerate doar cele care nu apar concomitent și în Clarivate Analytics Web of Science).

c) Pentru un articol publicat în revistă prezentă în Q1 în care membrii centrului au avut calitatea de autor principal (prim autor sau autor corespondent) se adaugă 250 de puncte, iar pentru Q2, 150 de puncte.

2.3 a) Secțiunea *„****Excelența în cercetare****”* - se atribuie un singur stimulent la nivelul universității, celui mai performant CERCETĂTOR din cadrul Universității „Valahia” din Târgoviște, titular angajat pe perioadă nedeterminată pentru activitățile CDI desfășurate în întreaga carieră.

b) criteriul de departajare este:

*IEC = (30% x h-index WoS)\*100 + (30% x numărul articolelor indexate WoS în întreaga carieră publicate cu afilierea Universitatea Valahia din Târgoviște cu excepția anului 2023)\*1000 +(20% x numărul articolelor indexate SCOPUS în anul 2023 publicate cu afilierea Universitatea Valahia din Târgoviște)\*1000 +(20% x numărul articolelor indexate WoS în anul 2023 publicate cu afilierea Universitatea Valahia din Târgoviște)\*1000 (articolele SCOPUS vor fi considerate doar cele care nu apar concomitent și în Clarivate Analytics Web of Science).*

c) Prezența în clasamentul Stanford/Elsevier Top 2% Scientists List 2024 adaugă suplimentar 500 puncte.

2.4 a) Secțiunea *„****Cercetătorul anului****”* -se atribuie un singur stimulent la nivelul universității, celui mai performant CERCETĂTOR din cadrul Universității „Valahia” din Târgoviște, titular angajat pe perioadă nedeterminată pentru activitățile CDI desfășurate în anul 2023.

b) criteriul de departajare este:

*ICA = (30% x h-index WoS)\*100 + (30% x numărul articolelor indexate WoS în anul 2023 publicate cu afilierea Universitatea Valahia din Târgoviște)\*1000 +(20% x numărul articolelor indexate SCOPUS în anul 2023 publicate cu afilierea Universitatea Valahia din Târgoviște)\*1000 +(20% x Valoarea bugetului proiectului aferent universității în anul 2023 în lei din proiecte CDI în care cercetătorul a avut calitatea de director de proiect, responsabil instituție sau membru)/100 (articolele SCOPUS vor fi considerate doar cele care nu apar concomitent și în Clarivate Analytics Web of Science).*

c) Pentru un articol publicat în revistă prezentă în Q1 în calitate de autor principal (prim autor sau autor corespondent) se adaugă 250 de puncte, iar pentru Q2, 150 de puncte.

2.5 a) Secțiunea *„****Cel mai tânăr cercetător****”* -se atribuie un singur stimulent la nivelul universității, celui mai performant CERCETĂTOR din cadrul Universității „Valahia” din Târgoviște, cu vârsta sub 35 de ani, titular, angajat pe perioadă nedeterminată, pentru activitățile CDI desfășurate în anul 2023.

b)criteriul de departajare este:

*ICTC = (60% x numărul articolelor indexate WoS în anul 2023 publicate cu afilierea Universitatea Valahia din Târgoviște)\*1000 +(20% x numărul articolelor indexate SCOPUS în anul 2023 publicate cu afilierea Universitatea Valahia din Târgoviște)\*1000 +(20% x Valoarea bugetului proiectului aferent universității în anul 2023 în lei din proiecte CDI în care cercetătorul a avut calitatea de director de proiect, responsabil instituție sau membru)/100 (articolele SCOPUS vor fi considerate doar cele care nu apar concomitent și în Clarivate Analytics Web of Science*).

c)Pentru un articol publicat în revistă prezentă în Q1 în calitate de autor principal (prim autor sau autor corespondent) se adaugă 250 de puncte, iar pentru Q2, 150 de puncte.

2.6 Secțiunea *„****Cel mai prestigios articol științific / cea mai prestigioasă publicație****”* - se acordă un singur stimulent la nivelul universității, autorilor cu afilierea Universitatea „Valahia” din Târgoviște titulari pentru articolul științific indexat în anul 2023 în Clarivate Analytics Web of Science cu cel mai mare AIS (Article Influence Score) conform JCR 2023 (ediţia iunie 2024) la care unul dintre autori este Prim autor; au prioritate articolele de tipul “Article”. În caz de egalitate, se vor departaja pe baza prezenței articolului și în SCOPUS și se va folosi CiteScore. În cazul unei noi egalități, se va folosi numărul de citări al articolului în SCOPUS.

2.7 Pentru secțiunile 2.1-2.6 Juriul este alcătuit din următorii membri:

a) Rector

b) Preşedintele Senatului

c) Prorectori

d) Director General Administrativ

e) Director I.C.S.T.M.

f) Director științific I.C.S.T.M.

**Art. 3**

3.1 Secțiunea *„****Cel mai vizibil cercetător al Facultății / DPPD / Școlii doctorale*** *”* - se acordă câte un stimulent, stabilit de către Consiliul Facultății / DPPD / Școlii doctorale din Universitatea „Valahia” din Târgoviște, în fiecare structură menționată anterior, CERCETĂTORULUI cu cea mai mare vizibilitate națională și internațională conform standardelor interne pentru activitatea științifică din perioada 2021-2023, care a contribuit la clasarea universității în rankingurile naționale și internaționale relevante. Se recomandă utilizarea numărului de articole științifice publicate în WoS și SCOPUS, dar și alte criterii conform standardelor interne ale Facultății/ DPPD / Școlii doctorale și CNATDCU, potrivit situației.

3.2 Secțiunea *„****Cel mai vizibil cercetător al ICSTM****”* - se acordă un stimulent, stabilit de către Consiliul Cercetării Științifice al Universității „Valahia” din Târgoviște, cercetătorului din ICSTM cu cea mai mare vizibilitate națională și internațională conform standardelor interne pentru activitatea științifică din perioada 2021-2023, care a contribuit la clasarea universității în rankingurile naționale și internaționale relevante. Se recomandă utilizarea numărului de articole științifice publicate în WoS și SCOPUS, dar și alte criterii conform standardelor interne ale ICTSM și comisiei CNATDCU arondată domeniului de cercetare, potrivit situației.

**Art. 4**

4.1a) *Secțiunea „****Cercetare pentru dezvoltarea sustenabilă a societății bazate pe cunoaștere****”*se acordă autorului/grupului de autori, membru/membri ai unui centru de cercetare recunoscut instituțional pentru teme de cercetare propuse în competiție pentru cele cinci paneluri:

1. Panel Științe Exacte și Inginerie
2. Panel Științe Umaniste
3. Panel Științe Sociale
4. Panel Științele Vieții și Pământului
5. Panel Științele Educației și Teologie

b) Pentru fiecare panel va fi selectată o singură temă pe baza relevanței științifice, a impactului temei la nivel național, respectiv internațional și contribuția la sustenabilitate, atât la nivelul Universității „Valahia” din Târgoviște, cât și la nivel local și regional. Cele 5 teme de cercetare vor prezenta rezultate științifice relevante pentru anul 2023 (de exemplu, rezultate obținute în cadrul unui proiect CDI, rezultate publicate într-un articol științific indexat WoS sau SCOPUS, rezultate publicate în monografii de specialitate premiate național sau internațional, alte activități prestigioase relevante pentru panelul pentru care se va aplica).

c) Se va întocmi o cerere de fundamentare în care se vor menționa relevanța științifică a temei, rezultatele obținute și impactul acesteia, precum și contribuția la dezvoltarea sustenabilității Universității „Valahia” din Târgoviște și la nivel local, respectiv regional. Se vor atașa documente justificative (raportul de cercetare al proiectului, articolul științific in extenso, alte documente care să prezinte activitatea științifică sau de creație artistică din anul 2023).

d) Temele de cercetare selectate vor fi prezentate comunității academice în cadrul Galei Cercetării pentru fiecare panel.

e) Juriul pentru această secțiune este format din Rector, Prorector Cercetare Științifică și Creație Universitară, Director General Administrativ, Director C.S.U.D., Directori ICSTM și un membru propus de către Consiliul Cercetării Științifice al Universității „Valahia” din Târgoviște.

**CAPITOLUL 3. PROMOVAREA PARTENERIATELOR UNIVERSITĂȚII VALAHIA DIN TÂRGOVIȘTE**

**Art. 5**

Secțiunea *„****Merite deosebite pentru dezvoltarea Universității Valahia din Târgoviște****”* - se acordă de către conducerea Universității „Valahia” din Târgoviște, entității/entităților care a/au contribuit semnificativ la creșterea prestigiului Universității „Valahia” din Târgoviște la nivel național și internațional în anul 2023 (alte universități sau instituții de cercetare, instituții publice, agenți economici, ONG-uri, fundații etc.). Numărul beneficiarilor este stabilit de către Consiliul de Administrație al Universității „Valahia” din Târgoviște.

**CAPITOLUL 4. DISPOZIȚII FINALE**

**Art. 6** Stimulentele pentru susținerea cercetării sunt stabilite de către Consiliul de Administrație în funcție de bugetul disponibil și reglementările legale în vigoare.

**Art 7.** Stimulentele pentru susținerea cercetării acordate beneficiarilor nu pot fi contestate.

**Art. 8** a)Pentru stimulentele individuale, un CERCETĂTOR poate obține doar un singur stimulent (o singură secțiune) neputând cumula mai multe stimulente aferente altor secțiuni, cu exceptia celor prevăzute la art. 3.

b) În cazul în care un CERCETĂTOR obține cel mai mare punctaj în cadrul mai multor secțiuni, acesta va opta pentru secțiunea pentru care să primească stimulentul.

c) În cazul secțiunilor pentru care nu a optat, stimulentul pentru susținerea cercetării va fi acordat următorului clasat în ordinea punctajului.

**Art. 9** Atât cercetătorii la nivel individual, cât și echipele de cercetare nu pot obține stimulente pentru aceeași secțiune în ani consecutivi.

**Art. 10** a) Candidaturile pentru secțiunile prevăzute la art. 2 și art. 4 se transmit on-line la adresa de email: [secretariat.icstm@valahia.ro](mailto:secretariat.icstm@valahia.ro).

b) În cazul în care un CERCETĂTOR sau o echipă de cercetare nu se înscrie oficial la Secretariatul ICSTM, prin transmiterea e-mailului de depunere on-line a candidaturii pentru secțiunea dorită sau se renunță, prin cerere, la stimulentul de susținere a cercetării, următorul clasat va beneficia de stimulentul respectiv.

**Art. 11** a) Stimulentele pentru susținerea cercetării sunt acordate de către reprezentanții structurilor de conducere ale Universității „Valahia” din Târgoviște.

b) În cadrul Galei Cercetării Științifice din Universitatea „Valahia” din Târgoviște pot fi nominalizate și alte persoane pentru a înmâna stimulentele pentru susținerea cercetării.

**Art. 12.** Situațiile privind potențialele incompatibilităţi, abţinerea şi recuzarea sunt reglementate în concordanță cu dispozițiile legale în vigoare.

ANEXA 1

CALENDAR

Pentru anul 2024, calendarul procedurii de selecție a beneficiarilor susținerii rezultatelor cercetării științifice este următorul:

- 15 noiembrie – 17 noiembrie – Depunerea on-line a candidaturilor gestionată de către Secretariatul ICSTM folosind e-mailul institutional.

- 18 noiembrie – 19 noiembrie – Jurizarea/selecția pentru fiecare secțiune;

- 19 noiembrie - Aprobarea rezultatelor evaluărilor pentru fiecare secțiune;

- 20-22 noiembrie - Acordarea stimulentelor pentru susținerea cercetării științifice din Universitatea „Valahia” din Târgoviște în cadrul Galei Cercetării Științifice din Universitatea „Valahia” din Târgoviște.